劉澤清
注釋

1 2 3 4 5 6 7 8 9  《明史·卷二百七十三·劉澤清傳》：劉澤清，曹縣人。以將材授遼東甯、前衛守備，遷山東都司僉書，加參將。崇禎三年，大清兵攻鐵廠，欲據以絕豐潤糧道。援守三屯總兵楊肇基遣澤清來援，未至鐵廠一十五里，遇大兵，力戰，自辰至午不決。得濟師，轉戰至遵化，夾擊，遂得入城。敘功，加二級至副總兵。五年以侵克軍糧被劾，詔立功沖要地。六年遷總兵。其冬加左都督，恢復登州有功。八年詔統山東兵防漕。九年，京師戒嚴，統兵入衛，令駐新城為南北控扼，復命留守通州。加左都督、太子太師。
十三年五月，山東大饑，民相聚為寇，曹、濮尤甚。帝命澤清會總兵楊禦蕃兵剿捕之。八月降右都督，鎮守山東防海。澤清以生長山東，久鎮東省非宜，請辭任。帝令整旅渡河，合諸鎮星馳援剿。
十六年二月，賊圍開封久，澤清赴援。以硃家寨去汴八里，提五千人南渡，倚河為寨，疏水環之，欲以次結八寨達大堤，築甬道，饋饟城中。壁壘未成，賊來爭。相持三日，互有殺傷。澤清即命拔營去，惶擾奔迸，士爭舟，多溺死者。
澤清為人性恇怯，懷私觀望。嘗妄報大捷邀賞賜，又詭稱墮馬被傷，詔賚藥資四十兩。命赴保定剿賊，不從，日大掠臨清。率兵南下，所至焚劫一空。寇氛日急，給事中韓如愈、馬嘉植皆謀奉使南歸。如愈常劾澤清，過東昌，澤清遣人殺之於道，無敢上聞者。
京師陷，澤清走南都，福王以為諸鎮之一，封東平伯，駐廬州。時武臣各占分地，賦入不以上供，恣其所用，置封疆兵事一切不問。與廷臣互分黨援，干預朝政，排擠異已，奏牘紛如，紀綱盡裂，而澤清所言尤狂悖。王初立，即援靖康故事，請以今歲五月改元，又請宥故輔周延儒助餉髒銀。都御史劉宗周劾諸將跋扈狀，澤清遂兩疏劾宗周，且曰：「上若誅宗周，臣即卸職。」朝廷不得已，溫詔解之。又請禁巡按不得拿訪追髒，請法司嚴緝故總督侯恂及其子方域，朝廷皆曲意從之。
順治二年四月，揚州告急，命澤清等往援，而澤清已潛謀輸款矣。大清惡其反覆，磔誅之。
1 2 3 4 5 6 7 8 9  《清史列傳·逆臣傳》：劉澤清，山東曹縣人。明遼東寧前衛守備，遷山東都司僉書，加參將。本朝天聰四年，大兵攻明鐵廠，澤清來援；距鐵廠十五里遇我軍，轉戰至遵化，入城守。敘功，遷副總兵。五年，以侵軍糧被勘，令立功自贖。尋與昌平總兵陳洪範、副將方登化、參將祖寬等復登州，遷總兵，加右總督；統兵防漕。十年，我兵入明昌平，澤清入衛，駐新城；移守通州，加左都督、太子太師。時山東饑民聚盜，曹、濮尤甚；澤清會總兵楊禦蕃剿捕。尋鎮山東防海。流賊李自成圍開封久，澤清以五千人赴援，渡河立營，與賊持三日，拔營歸；軍士爭舟，多溺死。每妄報大捷，又詭墜馬被傷；得邀賞。令赴保定剿賊，不從；由臨清大掠而南。給事中韓如愈嘗彈劾澤清，後奉使過東昌，澤清遣人殺之。
李自成陷燕京，明福王朱田崧、潞王朱常淓俱避賊至淮安；南京兵部尚書史可法議立潞王，鳳陽總督馬士密結澤清及高傑等迎福王立之。時議設淮、揚、廬、鳳為四鎮，以澤清鎮淮北，經理山東，封東平侯；恃擁立功，幹預朝政。請以五月改元，又請宥故輔周延儒趙禁巡按不得訪拏贓物罪，又嚴緝故總督侯恂及其子方域；福王皆從之。兵部侍郎呂大器彈劾馬士英，澤清阿士英指，力詆大器陰懷異圖；大器乞休去。左都御史劉宗週，崇禎時以言事罷歸；福王起為原官。宗周疏稱時政，語侵澤清；澤清遂詆其陰撓恢復，激變士心，並誣宗周與姜曰廣、吳甡等謀危君父，又私繕疏聯署高傑、劉良佐、黃得功名上之。得功疏辯不與聞，傑、良佐亦雲不知；澤清氣。本朝順治二年四月，豫親王多鐸圍揚州，都統準塔分兵由徐州趨淮安；澤清率總兵馬化豹等五十馀人、兵二千、船三十迎降。九月，至京；賜居宅、衣服，授三等子爵。
五年五月，曹縣賊首李化鯨、李名讓、張學允等擁立明裔朱鳳鳴養子李洪基為偽王，陷曹縣、定陶、武城、東明等處；上命英親王阿濟格往剿，擒名讓、學允等解京。得澤清密通化鯨書，許為內應。奏聞，得旨：「劉澤清系世襲一品官，破格恩義；或出誣陷，亦未可定。自後，不可私遣人往曹州等處；如曹州等處人來，亦即送出，以防誣陷」。八月，澤清遣人往東明與從子之乾、之檜書；事覺，命內院會同兵部鞫實，請治澤清罪。得旨：「劉澤清荷恩至厚，待曹縣事平，自見明白；可任其同妻子居住，止將劉之乾等拏來京」。九月，械之乾及化鯨、洪基至，鞫化鯨等為之乾煽誘，澤清潛主謀，寄書有「不可露我姓名」語。奏入，命內院會同六部研訊確議。遂磔於市，親屬流徙。
↑  《明實錄熹宗悊皇帝實錄·卷七十》：尤併防城內有變者，則臣門下中軍何可綱、旗鼓王良臣、都司僉書蕭昇、守備陳應元、寧前道中軍劉澤清、千緫(總)黃惟正也。
↑  《明實錄熹宗悊皇帝實錄·卷八十七》：升寧前道中軍守備劉澤清為山東邊春班都司僉書
↑  《明實錄·崇禎長編·卷五十七》：督理劉宇烈，嵐按王道純，監視太監呂直及總兵鄧玘、劉國柱、王洪，副總兵劉澤清，參將劉永昌、朱延祿等，監軍道楊作楫、推官汪惟效等，俱會於昌邑。
↑  《明實錄·崇禎長編·卷五十七》：督理劉宇烈誓師，以鄧玘為中營、劉國柱為左營、王洪為右營，以都司王文晟統輜重、督運糧草、渡新河而進，又命劉澤清等兵從平度州往俱約，以初六日抵萊州。
↑  《明實錄·崇禎長編·卷五十八》：訛傳三鎮皆沒賊，又使襲文晟之兵即攻昌城，宇烈火懼出走，青州惟楊作楫、汪惟效誓死不去已。而宇烈聞三鎮兵，故在以糧草既焚俾，撤兵就食。玘等半夜拔營閧然，而散賊乘之遂大敗，為所擄者無算，大砲火器悉棄與之。王洪、劉國柱逃回濰縣，鄧玘逃回昌邑時，劉澤清先抵萊州與賊接戰，傷其二指，救兵不至亦敗回平度州。三帥敗問至京師，中樞以官兵不可用，主撫議益堅。
↑  《明實錄·崇禎長編·卷六十》：一曰結聚之端，宜塞東省，曹濮之間有土寇、鄒滕之間有蓮妖、沂莒之間有礦賊、青濟之間有鹽徒，其心未嘗浬臾忘亂。但恐一露形跡，吏即操法，以繩其後。敢明白結聚耳，自東叛以來，大奸巨薦，乘機煽動。不以殺賊為號，即以自衞為名。成百成千團結不散，而罪弁劉澤清兵潰奔回，急於自贖，遂招十八寨舊夥一千二百名，呈請督臣批允給餉，以資其行。臣入境時，適總兵陳洪範督兵至濟南，仰遵皇上採取調度之，旨即以授洪範節制，速其東行，幸得帖然以往，而此外之招搖顧望者，政自不少也。澤清雖有潰逃之罪，而能使夥聚之眾受其鎢束，使過使詐，何所不可。若夫不繫，見將未奉明旨，而私相結聚者意欲何為，所當治以倡導之罪，急付軍法以杜姦萌。
↑  《明實錄·崇禎長編·卷六十二》：大典不可乃止議既定是日禡牙誓師，分三路而進，中路以關甯總兵金國奇等彝漢丁為前鋒，川營總兵鄧玘步兵継之共一萬二千人從灰埠入。南路以昌平總兵陳洪範、義勇副總兵劉澤清、密雲副總兵方登元馬步兵六千從平度入。
↑  《明史·卷二百七十六·朱大典傳》：國奇等至昌邑，分三路。國奇等關外兵為前鋒，鄧玘步兵繼之，從中路灰埠進。昌平總兵陳洪範，副將劉澤清、方登化，從南路平度進。
↑  《明實錄·崇禎長編·卷六十二》：山東行營兵乘勝攻黃縣復之時，官兵自沙河之捷勢甚盛，議攻黃縣，有貽書撫按勸持重者，大典、三賓皆不然其說。遂以二十八日進兵，仍令金國奇等，彛丁暨、鄧玘步兵由大路進發，陳洪範、劉澤清從南路截賊後，是日，國奇等抵北馬離黃縣三十里。賊傾巢出戰眾，號十萬馬賊，萬騎聯驢為陣，設伏左右，林中以待。前鋒祖大弼兵過之不覺，次靳國臣、吳襄等搜林中伏發，國臣等被圍。高起潛急召前鋒，並催後勁夾擊之。洪範等所遣馬兵亦至，賊大敗奔潰、斬萬三千級、俘八百馀人、墜海死者不知其數，賊始膽落鼠竄歸登城，是日官兵入黃縣。
↑  《明實錄·崇禎長編·卷六十三》：分陳洪範、劉澤清於西牆，吳襄、靳國臣、劉邦域、王憲等援軍。
↑  《明實錄·崇禎長編·卷六十三》：總兵吳襄、陳洪範、楊禦蕃、劉澤清，副將靳國臣、丘磊等分頭迎敵，直砍至西北城下，殺賊無數。賊從夾道奔逃，入城副將丁思信、王之綱等五員陣亡，吳襄身帶一箭，太監高起潛以聞。
↑  《明實錄·崇禎長編·卷六十五》：庚戌，帝念圍登將士暴露良苦，命賜皮衣及胖襖等物，仍先敘覬萊復黃功，以鼓舞之。於是朱大典擢右副都禦史，仍嵐撫謝三賓候京堂推用，金國奇擢都督同知、蔭一子錦衣千戶，吳襄復原職，陳洪範加太子大傅，鄧玘、劉澤清、斳國臣、祖大弼、張韜、祖寬、金良棟俱擢都督同知僉事，有差馀俱分別升賞。
↑  《明史·卷二百六十一·盧象升傳》：於是迎祥圍廬州，不克，分道陷含山、和州，進圍滁州。象升率總兵祖寬、遊擊羅岱救滁州，大戰城東五里橋，斬賊首搖天動，奪其駿馬。賊連營俱潰，逐北五十里，朱龍橋至關山，積屍填溝委塹，滁水為不流。賊乃北趨鳳陽，圍壽州，突潁、霍、蕭、碭、靈璧、虹，窺曹、單。總兵劉澤清拒河，乃掠考城、儀封而西。其犯亳者，折入歸德。
↑  《明史·卷二百四十八·顏繼祖傳》：十一年，畿輔戒嚴，命繼祖移駐德州。時標下卒僅三千，而奉本兵楊嗣昌令，五旬三更調。後令專防德州，濟南由此空虛。繼祖屢請敕諸將劉澤清、倪寵等赴援，皆逗遛不進。明年正月，大清兵克濟南，執德王。
↑  《明實錄·崇禎實錄·卷十一》：冬十月庚寅朔，戒嚴京師守備。徵遼東前鋒總兵祖大壽入援，留巡撫方一藻、朱國棟、陳祖苞分守。命總督宣、大盧像升以總兵楊國柱、虎大威進易州，其出左；且陛見。移青、登、萊、天津之兵出其右；檄總兵劉澤清以山東兵遏其前，高起潛為應援。
↑  《明實錄·崇禎實錄·卷十四》：起劉澤清右都督總兵官，鎮守山東。
↑  《明實錄·崇禎實錄·卷十四》：庚申，劉澤清大破李青山於石萊山。
↑  《明實錄·崇禎實錄·卷十五》：丁亥，令薊州東、西兩協唐通等合兵策應薊州，山東總兵劉澤清入援，太監盧九德防護鳳、泗。
↑  《明實錄·崇禎實錄·卷十五》：壬寅，清兵攻河間。明日，分向臨清、入霸州，兵備僉事趙輝死之。乙巳，入文安；丙午，自青縣趨長蘆；戊申，入臨清；壬子，入阜城，又入景州；甲寅，入河間，參議趙珽、知府顏胤紹、知縣陳三接死之。戊午，攻東昌，劉澤清禦之；遂西攻冠縣。
↑  《明實錄·崇禎實錄·卷十六》：二月，清兵掠壽光，攻德州；入武定、萊陽，殺故工部右侍郎宋玫、吏部郎中宋應亨、中書舍人趙士驥、知縣張宏等。壬午，劉澤清戰於安丘，卻之。
↑  《明實錄·崇禎實錄·卷十六》：丁未，宴入援總兵吳三桂、劉澤清、馬科等於武英殿。
↑  《明實錄·崇禎實錄·卷十七》：辛巳，命太監王坤督鹽兩淮；兵科右給事中韓如愈催餉江西、浙江，並改折贓物。如愈至東昌，劉澤清陰遣盜殺於車上，曰：『爾何為！論我劉將軍耶’！
↑  《明實錄·崇禎長編痛史本·卷二》：帝諭，劉澤清剿寇著勞，著再廕一子錦衣衞千戶，世襲。
↑  《明實錄·崇禎長編痛史本·卷二》：山東總兵劉澤清疏請開礦。帝言開採一事，原旨甚明，據奏青登等山處處皆礦。即著該道設法採取，用充本地之餉。總以與民相安，如有濫用奸徒，私侵冒破等弊，巡撫御史據實參治。
↑  《明實錄·崇禎實錄·卷十七》：封遼東總兵官左都督吳三桂平西伯、平賊將軍總兵左都督左良玉寧南伯、薊鎮總兵右都督唐通定西伯、鳳廬總兵左都督黃得功靖南伯，各給敕印。山東總兵左都督劉澤清進實職一級。
↑  《明實錄·崇禎實錄·卷十七》：甲午，召密雲總兵唐通、山東總兵劉澤清入衛；澤清方命移鎮彰德，因縱掠臨清，南奔。監軍禦史霍達奉命調勤王兵追澤清兵，不及。
↑  《明實錄·崇禎實錄·卷十七》：封劉澤清東平伯。
↑  《清史列傳·逆臣傳》：時議設淮、揚、廬、鳳為四鎮，以澤清鎮淮北，經理山東，封東平侯
↑  李清《南渡录》卷四：丁巳，進誠意伯劉孔昭、東平伯劉澤清皆為侯，加監軍僉事張文光太僕寺少卿。
↑  溫睿臨《南疆逸史·勘本》卷二：丁巳，進劉澤清為東平侯。劉孔昭亦進侯爵；辭，許之。
↑  吴伟业《鹿樵紀聞》卷上·福王下：“劉澤清鎮淮安，與田仰（漕撫）酣飲，或問守禦，答曰：‘我為扶立福王而來，此地但供我息師，設或有事，我自擇一善處去耳！’嗚呼！承大變之後，而上下洩沓，清歌於漏舟之中，痛飲於焚屋之下，而不知覆溺之將及也，可哀也哉！”
↑  《清實錄世祖章皇帝實錄·卷四十》：壬寅。授投誠唐通、左夢庚、鄭芝龍、董學禮、許定國、子爾安為一等精奇尼哈番劉良佐、為二等。精奇尼哈番。劉澤清、李本深為三等精奇尼哈番
↑  《清實錄世祖章皇帝實錄·卷四十》：丁酉。定遠大將軍和碩鄭親王濟爾哈朗疏報、大兵恢復曹縣。斬獲無算。生擒賊首。李名讓、張學允等。訊其作亂之由、皆雲劉澤清。曾致書、李化鯨、鼓惑賊眾倡導舉事。許以內應。將化鯨等、一併解京。事下所司。
1 2  《清實錄世祖章皇帝實錄·卷四十》：劉澤清勾連曹縣叛賊。謀為不軌、事覺澤清並弟侄。及賊渠李洪基李化鯨、皆伏誅
↑  《明史·卷二百七十三·劉澤清传》：順治二年四月，揚州告急，命澤清等往援，而澤清已潛謀輸款矣。大清惡其反覆，磔誅之。
| --- | --- |
：人物 :  CBDB  SHL  Sinica